ลุยซื้อ‘LTF’หุ้นหลุดพันจุด
นักลงทุนเก่งไม่รอลงทุนสิ้นปีกรุงไทยจ่อตั้งทริกเกอร์ฟันด์
17 ส.ค. 2554

นักลงทุนเก่งไม่รอลงทุนสิ้นปีกรุงไทยจ่อตั้งทริกเกอร์ฟันด์
นักลงทุนแห่ซื้อกองทุน LTF เก็บตอนดัชนีหลุด 1,000 จุด “กรุงไทยทิสโก้” จ้องออกทริกเกอร์ ฟันด์ เก็บหุ้นดักก่อนเลือกตั้ง
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย เปิดเผยว่า ตั้งแต่วันที่ 7-9 มิ.ย.ที่ผ่านมา มียอดซื้อสุทธิในกองทุนรวมหุ้นระยะยาว (LTF) ของบริษัทมูลค่ากว่า 30 ล้านบาท หลังจากดัชนีปรับตัวลงแรงหลุดระดับ 1,000 จุด ในช่วงสัปดาห์ที่ผ่านมา 
“ลูกค้าของธนาคารกรุงไทยโทรศัพท์เข้ามาสอบถามโปรโมชันซื้อกองทุน LTF และกองทุนรวมเพื่อการเลี้ยงชีพ (RMF) ที่ลงทุนในหุ้น ค่อนข้างมากในสัปดาห์ที่ผ่านมา เนื่องจากลูกค้าเห็นหุ้นตกแรง” นายสมชัย กล่าว
สำหรับเป้าหมายดัชนีหุ้นปีนี้ยังมองไว้ที่ระดับ 1,250 จุด แต่กว่าจะถึงเป้าหมายจะผันผวนและแกว่งตัว 
นายสมชัย กล่าวว่า บริษัทมีแผนจะออกกองทุนทริกเกอร์ ฟันด์ ตั้งเป้าผลตอบแทน 10% เสนอขายประมาณปลายเดือน มิ.ย.นี้ ก่อนที่จะมีการเลือกตั้งในวันที่ 3 ก.ค. 2554 เนื่องจากมั่นใจว่าการเลือกตั้งและจัดตั้งรัฐบาลจะเรียบร้อย ดังนั้นในช่วงที่ทุกคนกลัวรวมถึงนักลงทุนต่างชาติที่กังวลกับผลการเลือกตั้งนั้น บริษัทมองว่าเป็นโอกาสในการเข้าไปลงทุนในหุ้น และหลังจากจัดตั้งรัฐบาลจบมีการแถลงนโยบายออกมาก็น่าจะสนับสนุนให้ตลาดหุ้นมีทิศทางที่ดีขึ้น
สำหรับความเคลื่อนไหวของกองทุน LTF ของบริษัท ณ วันที่ 9 มิ.ย. 2554 “รูปแบบของกองทุนทริกเกอร์ที่จะออกมาใหม่กำหนดผลตอบแทน 10% โดยแบ่งจ่ายผลตอบแทนคืนเมื่อได้ผลตอบแทนแรก 5% และอีก 5% ที่เหลือเมื่อเข้าเป้าก็จะปิดกองทุน”นายสมชัย กล่าว
กองทุนเปิดกรุงไทยหุ้นระยะยาว SET50 มีมูลค่าสินทรัพย์สุทธิ 236.25 ล้านบาท มูลค่าต่อหน่วย 13.9728 บาท จากสิ้นปี 2553 อยู่ที่ 230.77 ล้านบาท มูลค่าต่อหน่วย 13.9593 บาท 
กองทุนเปิดกรุงไทยหุ้นระยะยาว อยู่ที่ 1,287.71 ล้านบาท มูลค่าต่อหน่วย 17.7748 บาท จากสิ้นปีที่ผ่านมาอยู่ที่ 1,369.94 ล้านบาท มูลค่าต่อหน่วย 18.2733 บาท เป็นต้น
ด้านนายธีรนาถ รุจิเมธาภาส กรรมการผู้จัดการ บลจ.ทิสโก้ กล่าวว่า ตลาดหุ้นที่ปรับตัวลงแรงในสัปดาห์ที่ผ่านมา พบว่าลูกค้าเข้ามาซื้อกองทุน LTF มากกว่าภาวะปกติที่มักจะซื้อช่วงปลายปี ซึ่งปัจจุบันมีลูกค้ากลุ่มหนึ่งที่เข้าใจการลงทุนมากขึ้น เมื่อเห็นดัชนีปรับตัวลงก็จะเข้ามาทยอยซื้อ LTF ซึ่งเป็นพัฒนาการที่ดี
“ภาพรวมเศรษฐกิจโลกอยู่ในช่วงฟื้นตัวและหุ้นทั่วโลกเป็นขาขึ้น เพียงแต่ไทยจะมีการเลือกตั้งนักลงทุนกลัวว่าจะเกิดความวุ่นวายขึ้น ซึ่งมองว่าเป็นปัจจัยกระทบระยะสั้น ดังนั้นถ้าหุ้นปรับตัวลงหรืออยู่แถว 1,000 ต้นๆ ก็น่าสนใจออกกองทุนทริกเกอร์ซื้อหุ้น” นายธีรนาถ กล่าว
นายประภาส ตันพิบูลย์ศักดิ์ ประธานเจ้าหน้าที่สายการลงทุน บลจ.อยุธยา กล่าวว่า สัปดาห์ที่ผ่านมานักลงทุนเข้ามาซื้อกองทุนหุ้นมากกว่ากองทุน LTF และ RMF ส่งผลให้ผู้จัดการกองทุนทยอยเข้าซื้อหุ้นในตลาด
รายงานข่าวจาก บลจ.บัวหลวง เปิดเผยว่า นักลงทุนมักจะเข้ามาซื้อหุ้นในช่วงที่หุ้นตก ซึ่งรอบนี้ก็เช่นกัน แต่ไม่สามารถเปิดเผยได้